Zuma: ‘Ingryping in Gordhan-sage kan lei tot piesangrepubliek’President Jacob Zuma reageer tydens ‘n vorige sessie op vrae in die parlement op 17 Mei 2016. Foto: Ntswe Mokoena Zuma het op vrae van die Nasionale Raad van Provinsies gereageer en gesê hy kan nie as president by hofprosesse inmeng nie. “Geen individu het die reg om by onafhanklike prosesse en die besluite van onafhanklike instansies in te meng nie,” het hy gesê. “Ek dink as die president sou inmeng by enige saak, hetsy by hoofstuk 9-instellings of ander instansies, dan kom dit baie naby aan ŉ piesangrepubliek.” Zuma se vraag-en-antwoord-sessie het wankelrig begin nadat LP’s van die EFF probeer verhoed het dat hy die huis toespreek. Verskeie EFF LP’s moes fisiek verwyder word nadat hulle protes aangeteken het teen Zuma wat vrae beantwoord. Tebogo Mokwele van die EFF het gesê Zuma mag nie toegelaat word om die LP’s toe te spreek nie aangesien hy sy ampseed as president van die land verontagsaam het. Thandi Modise, voorsitter van die Nasionale Raad van Provinsies, het beveel dat Mokwele uit die sitting verwyder word. Kort daarna is nog EFF LP’s uit die sitting verwyder toe hulle soortgelyke besware geopper het.